Gaja wa chyawm gaw, hpyen wa hpe gasat manga kau na matu myit rawt ai ni mung grai sawng nga ai hpe mu lu ai. Dinggai dingla ni, hpawmi hpaw mang ni, ramma ni, lahpum she mayut yut rai nna zawzang ai ni mung hpring dem rai nga ai. Ndai lang na majan hpe loi loi hte jasip kau jang gaw, mai nan n mai sai lam rai nga ai. Hpyen wa gaw, lam amyu myu hku masu hkalem nga ai re majaw, shi a ga hpe kachyi pyi n mai kam ai. Daini gaw “Ma gamung hka kabung” dum ai n rai sai. Gaja wa teng teng labau shang shakrip hkat ai rai saga ai. Ung ang nga n mai sai.
Ya ten myo kata nga ai htauli htaula mahkrum madup nga sai ni gaw, Myen wa a masu hkalem ga kam nna majan shakya kau na hpe she tsang nga ma ai. Hpyen wa mung anhte hpe myu shamyit masing rai nga ai gaw, asan danleng nga ai zawn, anhte mung awng padang masing hpe asan sha gwi gwi hte gasat ra saga ai. Anhte ni ung ang taw nga yang, myu shamyit masing gaw anhte hpe agrawp kau wa nga sai re majaw, Awng padang Masing hpe mahtang lahkrip ra ra dahpran shaja ra sai.
“Simsa lam” ngu ai gaw hpan lahkawng nga ai. Sum let simsa ai lam hte dang let simsa ai lam, shing n rai kahtet shakawp tsi lajang lam hte ana kanu tsai hkra tsi lajang lam re. Daini Jinghpaw Wunpawng sha ni gara hpan mahtang lata la na gaw, chye na ging saga ai.
Hkawp ningbaw ningla ni e, bandung shadaw ngang ngang hte woi awn sa wa jang, mungshawa ni mung gwi gwi hte apnawng lawm na sha re. Tai hpyen wa a sumprat dit ga hta myit gan kataw ai ni mung aten du jang kayin wa na sha re. Awng padang hpe ta tut hkam la lu hkra shakut ga.
Mali-Hpungmai Zup Lunghtawn
kac_Latn kac_Latn kac_Latn kac_Latn kac_Latn